РЕГЛАМЕНТ (ЕО) № 1282/2007 НА КОМИСИЯТА
от 30 октомври 2007 година
относно дерогация от Регламент (ЕИО) № 3149/92 във връзка с края на периода за изпълнение на годишния план за 2007 г. за разпределяне на хранителни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3730/87 на Съвета от 10 декември 1987 г. за определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността (1), и по-специално член 6 от него,
като има предвид, че:
(1)
В член 3, параграф 1 от Регламент (ЕИО) № 3149/92 на Комисията от 29 октомври 1992 г. за установяване на подробни правила за снабдяването с храна от интервенционни складове в полза на най-нуждаещите се лица в Общността (2) е определено, че периодът за изпълнение на годишния план за разпределяне на хранителни продукти приключва на 31 декември на следващата година след приемането на този план.
(2)
С Регламент (ЕО) № 1539/2006 на Комисията (3) е приет планът за периода до 31 декември 2007 г.
(3)
Необичайни обстоятелства, появили се на пазарите на зърнени храни и млечни продукти през търговската кампания 2006/2007 г. по отношение на 61 232,50 тона зърнени храни, 1 618 тона масло и 10 991 578 EUR за набавяне на пазара на обезмаслено мляко на прах, разпределени за Италия, както и по отношение на 4 000 тона масло и 10 милиона евро за набавяне на пазара на обезмаслено мляко на прах, разпределени за Франция, в рамките на плана за 2007 г., доведоха до усложнения при изпълнението на сключените с операторите договори за доставка. За да стане възможно изпълнението на годишния план, както това е предвидено в Регламент (ЕО) № 1539/2006, следва за посочените случаи да бъде удължен срокът за изпълнение на годишния план до 29 февруари 2008 г.
(4)
Мерките, предвидени в настоящия регламент, са в съответствие със становището на Управителния комитет по зърнени храни,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 3, параграф 1 от Регламент (ЕИО) № 3149/92 по отношение на 61 232,50 тона зърнени храни, 1 618 тона масло и 10 991 578 EUR за набавяне на пазара на обезмаслено мляко на прах, разпределени за Италия, както и по отношение на 4 000 тона масло и 10 милиона евро за набавяне на пазара на обезмаслено мляко на прах, разпределени за Франция, в рамките на плана за 2007 г., изпълнението на посочения план може да бъде осъществено до 29 февруари 2008 г.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 октомври 2007 година.